Tomás Mejías

Tomás Mejías Osorio (s. 30. tammikuuta 1989 Madrid) on espanjalainen jalkapalloilija, pelipaikaltaan maalivahti. Hän on pelannut urallaan kotimaansa lisäksi myös Englannin, Kyproksen, Romanian, Turkin ja Australian sarjoissa.

 Seurajoukkueura 
Mejías on Real Madridin kasvatti ja debytoi seuran edustusjoukkueessa 10. toukokuuta 2011 Primera Divisiónin ottelussa Getafea vastaan, jossa hän tuli vaihdosta kentälle Antonio Adánin tilalle ottelun 84 minuutilla. Ottelu jäi hänen ainoakseen Real Madridin edustusjoukkueessa.

Helmikuussa 2014 Mejías siirtyi Englannin mestaruussarjassa pelanneeseen Middlesbrough’n loppukauden mittaisella lainasopimuksella. Lainakaudellaan Middlesbrough’ssa hän pelasi vain yhden ottelun 1. maaliskuuta 2014 Sheffield Wednesdayta vastaan, joka päättyi Middlesbrough’n 1–0-tappioon. Heinäkuussa 2014 hän siirtyi Middlesbrough’n pysyvästi kaksivuotisella sopimuksella. Kaudella 2014–2015 Mejías pelasi seitsemän Mestaruussarjan ottelua sekä kolme FA Cupin ottelua. Kaudella 2015–2016 hän pelasi viisi Englannin liigacupin ottelua sekä yhden FA Cupin ottelun. Middlesbrough sijoittui kaudella 2015–2016 Mestaruussarjassa toiseksi ja nousi Valioliigaan, mutta Mejías ei pelannut kaudella yhtäkään sarjaottelua.

Tammikuussa 2017 Mejías siirtyi loppukauden mittaisella lainasopimuksella Espanjan Segunda Divisiónissa pelanneeseen Rayo Vallecanoon. Kevätkaudella 2017 hän pelasi Rayo Vallecanossa kaksi ottelua. Mejías palasi lainasopimuksen päätteeksi takaisin Middlesbrough’n, mutta pelasi kaudella 2017–2018 vain yhden EFL Trophyn ottelun seuran reservijoukkueessa.

Kesällä 2018 Mejías siirtyi kyproslaiseen AC Omoniaan. Kaudella 2018–2019 hän pelasi 28 Kyproksen liigan ottelua, joissa hän päästi 35 maalia ja pelasi kuusi nollapeliä.

Heinäkuussa 2019 Mejías palasi Middlesbrough’n kaksivuotisella sopimuksella. Paluukaudellaan Middlesbrough’ssa hän pelasi kaksi FA Cupin ottelua. 

Kauden 2020–2021 alussa Mejías lainattiin romanialaisseura Dinamo Bukarestiin. Syyskaudella 2020 hän pelasi Dinamo Bukarestissa 10 Liga I:n ottelua, joissa hän päästi 12 maalia. Tammikuussa 2021 hän siirtyi pysyvällä siirrolla turkkilaiseen Ankarasporiin. Kevätkaudella 2021 hän pelasi Turkin toiseksi korkeimmalla sarjatasolla 1. Ligissä 17 ottelua.

Lokakuussa 2021 Mejías allekirjoitti yksivuotisen sopimuksen australialaisseura Western Sydney Wanderersin kanssa. Hän pelasi kaudella 2021–2022 A-Leaguessa 13 ottelua. Toukokuussa 2022 Western Sydney Wanderers ilmoitti, ettei Mejías jatka seurassa enää seuraavalla kaudella.

Tammikuussa 2023 Mejías teki sopimuksen espanjalaisseura Ceutan kanssa. Kevätkaudella 2023 hän pelasi 13 Primera Federaciónin ottelua sekä yhden Copa del Reyn ottelun FC Barcelonaa vastaan, jonka Ceuta hävisi lukemin 5–0. Tammikuussa 2024 hän siirtyi FC Cartagenaan, jossa hän pelasi kevätkaudella 2024 kaksi Segunda Divisiónin ottelua. Hänen sopimuksensa Cartagenan kanssa päättyi kesään 2024.

 Maajoukkueura 
Mejías edusti Espanjaa alle 19-vuotiaiden EM-kilpailuissa 2008, joissa hän pelasi alkulohkon viimeisen ottelun Bulgariaa vastaan. Vuonna 2009 hän pelasi Espanjan alle 20-vuotiaiden maajoukkueessa kaksi ystävyysottelua. Hän kuului Espanjan joukkueeseen alle 20-vuotiaiden MM-kilpailuissa 2009, mutta jäi turnauksessa varamaalivahdin rooliin.

Mejías oli vuosina 2009–2010 Espanjan alle 21-vuotiaiden maajoukkueen mukana muutamissa EM-karsintaotteluissa, mutta ei saanut niissä peliaikaa.

 Lähteet 

Luokka:Espanjalaiset jalkapallomaalivahdit
Luokka:Vuonna 1989 syntyneet
Luokka:Elävät henkilöt